Protecția mediului în condițiile dezvoltării durabile

Protecția mediului ambiant constituie una din problemele actuale şi stringente ale societății moderne. Tendinţa de a avea condiții de trai din ce în ce mai bune, transformând inevitabil natura şi mediul în general este definitorie pentru societatea umană. Dar, apariţia unor riscuri ecologice majore ce amenință planeta în ansamblu, ca despădurirea masivă, deşertificarea, efectul de seră, deteriorarea stratului de ozon, pericolul accidentelor nucleare etc., ne obligă să gândim că modelul nostru de dezvoltare economică nu este prea temeinic. O astfel de dezvoltare nu mai poate continua, întrucât duce la degradarea unor arii tot mai mari ale mediului natural, la epuizarea tot mai accelerată a resurselor esențiale, chiar la afectarea existenței umane. 
Pe acest fundal au apărut conceptele de ecodezvoltare şi dezvoltare durabilă fără de care nu mai poate fi concepută dezvoltarea societăţii umane. 
Ecodezvoltarea înseamnă o concordare a potenţialului economic al societății cu principiile fundamentale ale ecologiei. Aceasta implică amenajarea teritoriului în corespundere cu utilizarea lui rațională. 
Dezvoltarea durabilă înseamnă dezvoltarea care corespunde necesităților prezentului, fără a compromite posibilitatea generațiilor viitoare de a-şi satisface propriile necesități.
Dezvoltarea durabilă nu înseamnă abandonarea tehnologiei, ci mai degrabă, ea cere ca tehnologia să rezulte dintr-o analiză ştiinţifică concordată cu potenţialul mediului natural. Acest concept nou vine dintr-o realitate ușor de observat: dezvoltarea economică și demografică actuală deosebit de accelerată. 
Astfel, au fost evidenţiate câteva obstacole majore care compromit dezvoltarea durabilă a omenirii: 
· economia mondială în continuare acordă prioritate utilizării combustibililor fosili ca surse de energie, ceea ce determină producerea fenomenelor cu impact transfrontalier sau fenomene globale, din care cel mai caracteristic este modificarea globală a climei.
· creşterea demografică rapidă, caracteristică lumii contemporane, care nu este compatibilă cu capacitatea de reproducere a ecosistemelor naturale. De exemplu, 80% din păduri degradează din cauza presiunii economice. 
Caracteristicile unui posibil model de dezvoltare durabilă a societăţii contemporane pot fi rezumate astfel: 
· obiectivele economice vor fi mai degrabă optimizate, decât maximizate; 
· perfecţionarea metodelor de evaluare a impactului ecologic şi a resurselor naturale;
· recunoaşterea rarității ecologice; 
· modelele economice bazate pe resursele epuizabile trebuie să ia în considerare rata de reînnoire a acestora; 
Programul Guvernului Republicii Moldova Renașterea economiei - Renașterea ţării prevede elaborarea şi realizarea unui şir de programe naționale ce țin de protecția mediului, în deplină corelare cu tendințele de ajustare a politicii de mediu la normele Uniunii Europene. Realizarea programului nominalizat va ameliora situația ecologică în ţară şi va impulsiona dezvoltarea economiei naţionale.


Organizarea şi amenajarea spațiului

Amenajarea teritoriului înseamnă modelarea spațiului geografic conform valențelor sale economice, sociale, specificului cadrului natural. Este totalitatea măsurilor tehnice şi a lucrărilor întreprinse în vederea organizării armonioase a teritoriului, valorificării raționale a resurselor naturale, zonării producției agricole, echipării teritoriului cu instalații industriale, căi de comunicație etc.
 Amenajarea teritoriului poate fi la nivel macro, de ansamblu şi la nivel micro, când este direcționată spre un anumit component, element, domeniu (silvic, turistic, urban, rural etc.).
Organizarea spațiului presupune acţiunea conştientă a omului în procesul de modificare a naturii, fără să provoace dezechilibru organizării naturale a acestuia, vizează optimizarea lui conform potenţialului său şi al necesităților societății.
Orice strategie de organizare a spațiului trebuie să urmărească, pe lângă aspectele economice, tehnologice, sociale, cultural-artistice, şi specificul, particularitățile mediului natural, astfel încât să asigure dezvoltarea economică şi, totodată, să mențină echilibrul natural. 
Ca exemplu poate fi organizarea şi amenajarea spațiului în Bavaria, o regiune din sudul Germaniei care are un relief muntos şi de podiş (Alpii Bavariei, Podișul Bavariei, Prealpii cu întinse păduri şi numeroase lacuri şi masive muntoase joase).
 Caracteristicile acestui spațiu sunt:
· Bavaria este unul dintre landurile cu un grad mare de împădurire, cu cele mai mari păşuni din Germania; 
· are o rețea mare de parcuri naţionale, rezervaţii ştiinţifice, rezervații peisagistice, cinegetice, monumente ale naturii; 
· în Bavaria este bine dezvoltat turismul; 
· numeroasele oraşe constituie o îmbinare de trecut şi prezent, cu o reuşită conservare a patrimoniului natural şi cultural.
Astfel, Bavaria este o regiune modificată de om, dar și un exemplu de armonie dintre om şi natură bun de urmat.

